	
	
	
















CULTURA –ALTERNATIVA LA COMPORTAMENTELE DE RISC
din perspectiva unui polițist de siguranță școlară, îmbinând experiența instituțională cu explicații psihologice, sociale și legislative










Ideea centrală va fi că prevenirea nu înseamnă doar interdicții, sancțiuni și intervenția autorităților. Înseamnă înainte de toate construirea unui mediu în care copiii și adolescenții se simt în siguranță, aparțin unei comunități, își pot exprima emoțiile și găsesc alternative sănătoase la violență, consumul de substanțe și alte comportamente periculoase.

ARGUMENT – DE CE AVEM NEVOIE DE O CULTURĂ A SIGURANȚEI?
Stimați organizatori, distinși invitați  
Vă mulțumesc pentru oportunitatea de a participa la acest eveniment și aș dori prin a vă adresa o întrebare simplă:
CE ÎȘI DOREȘE, DE FAPT, UN ELEV ATUNCI CÂND AJUNGE SĂ UMLEASCĂ UN COLEG, SĂ ACCEPTE PROVOCAREA DE A CONSUMA O SUBSTANȚĂ INTERZISĂ, SĂ PARTICIPE LA O AGRESIUNE SAU SĂ CAUTE VALIDARE PRIN COMPORTAMENTELE PERICULOASE PE CARE LE ADOPTĂ?
Poate își dorește să fie acceptat. Poate vrea să pară puternic. Poate încearcă să-și ascundă nesiguranța, singurătatea sau suferința. Poate caută o formă de evadare dintr-o realitate pe care nu știe să o gestioneze.
Nu toate comportamentele de risc au aceeași cauză. Nu putem explica toate actele de violență printr-o problemă familială, toate consumurile prin dorința de apartenență sau toate dificultățile adolescențilot prin influența anturajului. Fiecare copil are propria poveste, propriile vulnerabilități și propriile resurse.
Totuși, există o întrebare comună pe care merită să ne-o adresăm: ce alternative îi oferim tânărului înainte ca un comportament riscant să devină o problemă care să-i afecteze întreaga viață?
În activitatea de siguranță școlară, prevenirea înseamnă mai mult decât transmiterea unor reguli. Înseamnă să contribuim la formarea unor convingeri, atitudini și deprinderi care să-l ajute pe copil să facă alegeri responsabile chiar și atunci când nu este supravegheat de un adult.
Le putem spune elevilor că violența este interzisă, că drogurile sunt periculoase și că legea trebuie respectată. Dar mesajul nostru va fi incomplet dacă nu îi ajutăm să înțeleagă de ce respectul contează, cum pot gestiona un conflict, cum pot refuza presiunea grupului și cui se pot adresa atunci când se confruntă cu o problemă.

Și aici intervine cultura, în sensul său cel mai larg!
Cultura nu înseamnă doar cărți, muzee, teatru, pictură sau muzică clasică, Înseamnă și felul în care vorbim unii cu alții, modul în care ne raportăm la diferențe, capacitatea de a asculta, de a respecta limitele celuilalt, de a ne asuma consecințele propriilor acțiuni și mai ales, religia și credința în Dumnezeu.
O comunitate în care tinerii au acces la educație, sport, artă, activități de voluntariat și relații sănătoase le oferă mai multe oportunități de a-și descoperi identitatea fără a recurge la comportamente care le pot afecta viitorul.
Cultura devine o alternativă reală la risc atunci când îi oferă tânărului apartenență fără umilirea altuia, curaj fără agresivitate, libertate fără autodistrugere și recunoaștere fără încălcarea legii.

Aceasta este perspectiva din care voi aborda tema de astăzi.
Vom discuta despre bullying și cyberbullying, despre consumul de droguri și alte forme de dependență, despre semnalele timpurii ale comportamentelor de risc, despre responsabilitățile juridice și instituționale și despre rolul pe care școala, familia, poliția și comunitatea îl au în prevenție.
În final, voi propune câteva direcții concrete de acțiune, pornind de la o idee esențială: nu este suficient să le cerem tinerilor să evite răul; trebuie să le oferim posibilitatea reală de A ALEGE BINELE!

CAPITOLUL I. ADOLESCENȚA - O ETAPĂ A OPORTUNITĂȚILOR, DAR ȘI A VULNERABILITĂȚILOR

[bookmark: _GoBack]Pentru a înțelege comportamentele de risc, treuie să înțelegem mai întâi etapa de dezvoltare în care se află copiii și adolescenții.
Adolescența este o perioadă a transformărilor fizice, emoționale, cognitive și sociale. Tânărul începe să se desprindă treptat de dependența specifică vîrstei copilăriei, își construiește propria identitate și caută răspunsuri la întrebări precum: Cine sunt eu? Unde îmi este locul? Ce valoare am în ochii celorlalți? Cât de mult pot decide singur? Ce trebuie să fac pentru a fi accepat? Cum pot demonstra că sunt independent? Aceste întrebări sunt firești. Ele fac parte din procesul de maturizare. Dificultățile apar atunci când nevoile legitime ale adolescentului sunt satisfăcute prin modalități periculoase.
Un tânăr care își dorește respect poate încerca să-l obțină prin intimidare. Un adolescent care se teme de respingere poate accepta consumul unei substanțe pentru a nu fi exclus din grup. Un elev care se sime neputincios poate recurge la agresivitate pentru a avea impresia că deține controlul. 
În plan psihologic, trebuie să avem în vedere mai multe aspecte.
1. Nevoia de apartenență.
Grupul de prieteni capătă o importanță deosebită în adolescență. Acceptarea de către colegi poate influența puternic imaginea de sine, deciziile și comportamentele. De aceea invitația ”Hai, încearcă și tu!” poate avea o forță mult mai mare decât pare din perspectiva unui adult.
Dacă refuzul este asociat cu riscul de a fi ridiculizat sau exclus, adolescentul poate alege să facă ceva ce, în alte condiții, ar fi respins.
Prevenția trebuie să-l învețe nu doar că are dreptul să spună ”nu”, ci și cum să spună ”nu”, cum să-și gestioneze teama de respingere și cum să recunoască prieteniile în care respectul este condiționat de asumarea unor riscuri.

2. Nevoia de identitate și recunoașere.
Unii adolescenți își construiesc imaginea socială în jurul unor comportamente care atrag atenția: provocări extreme, umilirea colegilor, afișarea unor conduite agresive sau publicarea unor materiale controversate în mediul on-line.
Dacă un asemenea comportament produce râsete, reacții, distribuiri sau admirație, tânărul poate interpreta reacția grupului drept recompensă. Acest mecanism nu justifică fapta, dar ne ajută să înțelegem de ce simpla condamnare morală nu este întotdeauna suficientă.
Trebuie să construim contexte ăn care elevii pot obține apreciere prin competență, creativitate, performanță sportivă, inițiativă, solidaritate și implicare civică.

3. Reglarea emoțiilor și controlul impulsurilor.
Adolescenții învață treptat să gestioneze furia, frustrarea, gelozia, rușinea și dezamăgirea. Unii au nevoie de mai mult sprijin decât alții. Într-un conflict, un elev poate reacționa înainte să analizeze consecințele. Poate interpreta o glumă ca pe o insultă, o privire ca pe o provocare sau o critică drept o amenințare la adresa statutului său în grup. 
De aceea, educația preventivă trebuie să includă deprinderi practice:
· Recunoșterea emoțiilor și a situațiilor cre declanșează furia;
· Capcitatea de a lua o pauză înainte de a răspunde;
· Exprimarea dezacordului fără amenințări;
· Solicitarea ajutoului înainte ca un conflict să escaladeze.

4. Influența mediului și a experinețelor personale.
Nu putem privi adolescentul separat de mediul în care trăiește. Conflictele familiale, neglijarea, violența la care este expus, discriminarea, dificultățile școlare, izolarea socială, lipsa unor activități constructive sau contactul cu grupuri care normalizează comportamentele periculoase pot contribui la vulnerabilitate. Acstea nu conduc inevitabil la comportamente de risc. Numeroși copii depășesc experințe dificile atunci cțnd beneficiază de relații stabile și sprijin adecvat.
Un profesor care observă schimbarea unui elev, un parinte care ascultă fără să umilească, un psiholog care oferă sprijin specializat sau un polițist care explică ferm și echilibrat consecințele unei fapte, pot deveni repere importante în viața acelui copil. 
Nu trebuie să confundăm vulnerabilitatea cu vinovăția și nici să transformăm explicația psihologică într-o scuză pentru comportamentul periculos. Înțelegerea cauzelor ne ajută să prevenim repetarea faptelor și să intervenim proporțional, fără a renunța la responsabilitate.

CAPITOLUL AL II-LEA. BULLYINGUL ȘI CYBERBULLYINGUL - CÂND ȘCOALA ÎNCETEAZĂ SĂ FIE UN SPAȚIU SIGUR

Unul dintre cele mai importante domenii ale prevenirii în mediul școlar îl reprezintă violența între elevi, inclusiv bullyingul și cyberbullyingul.
Atunci când vorbim despre bullying, trebuie să depășim ideea că avem de-a face doar cu niște copii care se tachinează sau cu niște glume mai puțin inspirate.
În sensul utilizat în educație, bullyingul presupune, în general, un comportament agresiv, umilitor, nedorit, repetat sau susceptibil de repetare, în cadrul unei relații în care există un dezechilibru de putere. Acest dezechilibru poate fi fizic, social, emoțional sau leagt de popularitate și influență.
1. Formele bullyingului.
Bullyingul se poate manifesta în mai multe moduri:
· Fizic – include lovirea, împingerea, împiedicarea intenționată, distrugerea bunurilor sau alte acte de agresiune fizică;
· Verbal – include porecle umilioare, insulte repetate, amenințările și comentariile menite să provoace teamă ori să afecte demnitatea unei persoane.
· Relațional sau social – se manifestă prin excluderea intenționată, răspândirea zvonurilor, manipularea relațiilor de prietenie și determinarea grupului să respingă un anumit elev.
· Psihologic și emoțional - urmărește intimidarea, umilirea, inducerea fricii sau afectarea sistematică a imaginii de sine.
Aceste forme se por suprapune. Un elev poate fi insultat în clasă, exclus din grupurile de colegi și apoi ridiculizat în mediul online pentru aceeși situație.

2. Cyberbullyingul - violența care continuă după terminarea orelor de școală
Mediul digital a schimbat modul în care se manifestă agresiunea. Un videoclip în care un elev este umilit poate fi înregistrat în câteva secunde, distribuit către sute de persoane și redistribuit ulterior, chiar dacă autorul șterge postarea.
O fotografie modificată pentru a ridiculiza un coleg, un cont fals, mesajele amenințătoare, publicarea unor informații private sau excludereaorganizată din grupurile online pot transforma tehnologia într-un instrument de intimidare.
Cyberbullyingul are câteva caracteristici care îl fac deosebit de dificil de gestionat:
· Conținutul poate ajunge rapid la un public numeros;
· Victima poate avea impresia că nu mai există un spațiu în care să se simtă în siguranță;
· Materialele pot rămâne accesibile și după încheierea incidentului inițial;
· Agresinea poate fi amplificată de distribuiri, comentarii și reacții ale martorilor;
· Anonimatul aparent poate încuraja comportamente pe care unii tineri nu le-ar manifesta față în față.
Trebuie să le explicăm elevilor că mediul online nu este separat de lumea reală, suferința provocată de o postare este reală, iar consecințele sociale și juridice pot fi reale.

3.Consecințele psihologice și sociale
Pentru un adult, o poreclă sau o fotografie distribuită online poate părea un incident minor. Pentru un adolescent, mai ales când situația se repetă și este însoțită de umilire publică, experiența poate deveni copleșitoare. Printre posibilele consecințe se numără:
· Anxietatea și teama de a mai merge la școală;
· Retagerea din grupul de prieteni;
· Scăderea stimei de sine;
· Dificultăți de concentrare și diminuarea rezultatelor școlare;
· Tulburări de somn și simptomele de stres;
· Sentimentul de neputință, rușine sau izolare;
· În cazurile grave, apariția unor probleme importante de sănătate mintală.
Nu orice victimă va manifesta toate aceste reacții și nu putem stabili un diagnostic doar pe baza unui comportament observat. Este însă esențial să luam în serios suferința copilului și să nu așteptăm agravarea situației pentru a interveni.
Trebuie să subliniem și faptul că elevul care agresează pate avea, la rândul său, nevoie de evaluare și sprijin. Uneori, comportamentul este legat de modele învățate, de nevoia de statut, de dificultăți în gestionarea emoțiilor sau de experiențe personale complicate. A oferi sprijin autorului nu înseamnă a minimaliza suferința victimei. Înseamnă a combina protejarea celui afectat cu responsabilizarea celui care a produs răul.

4. Martorul – participantul care poate schimba situația
Într-un episod de bullying, există de regulă mai multe roluri – persoana care garesează, persoana vizată și martorii. Martorii pot încuraja agresiunea prin râsete, distribuiri, comentarii sau prin acceptarea tacită a situației. Dar pot contribui și la oprirea ei. Este important să le transmitem elevilor că nu trebuie să se transforme în eroi și să se expună unui pericol pentru a interveni. Pot însă să refuze distribuirea unui material umilitor, să nu încurajeze agresorul, să sprijine discret colegul afectat și să informeze un adult de încredere.
Astfel le-aș transmite tinerilor următorul mesaj: nu ești obligat să te lupți cu agresorul pentru a fi de partea victimei, dar ai responsabilitatea morală de a nu transforma suferința altuia în divertisment.

5. Cum trebuie să reacționeze școala?
Prima obligație este siguranța persoanei afectate. Cadrul didactic sau persoana care află despre incident trebuie să ia în serios sesizarea, să evite umilirea publică a elevilor și să transmită informațiile către persoanele responsabile, potrivit procedurilor aplicabile.
Este important să nu cerem victimei să își demonstreze suferința în fața clasei și să nu organizăm confruntări improvizate între victimă și autor. Nici medierea nu este potrivită automat. Intervenția trebuie adaptată gravității si împrejurărilor: protejarea elevilor, documentarea faptelor, informarea persoanelor competente, sprijin psihologic, măsuri educaționale și disciplinae, după caz, precum și implicarea poliției sau a serviciilor de protecție a copilului atunci când situația o impune.
În mediul online, elevul afectat poate fi îndrumat să păstreze în siguranță dovezile relevante, cum ar fi capturile de ecran și adresele materialelor. Raportarea conținutului către platformă și solicitarea ajutorului unui adult sunt pași utili. Dacă există amenințări grave, șantaj, violență sexuală, distribuirea fără drept a unor imagini sau alte indicii de infracțiune, situația trebuie sesizată imediat autorităților competente.

6. Cadrul legislativ privind violența școlară
În România, prevenirea și gestionaea violenței școlare se bazează pe mai multe acte normative:
· Legea învățământului preuniversitar nr. 198/2023 reglementează responsabilitățile unităților de învățământ în domeniul siguranței și gestionării cazurilor de violență;
· Legea 272/2004 privind protecția și promovarea drepturilor copilului consacră dreptul copilului de a fi protejat împotriva abuzului și a oricărei forme de violență;
· Ordinul ministrului educației nr. 6235/2023 aprobă procedura privind managementul cazurilor de violență asupa elevilor și personalului școlii, inclusiv în situații corelate, precum suspiciunea de consum de substanțe psihoactive.
Aceste reglementări nu trebuie privite ca simple documente adminstrative. Ele stabilesc responsabilități și oferă un cadru de intervenție pentru protejarea copiilor.
În practică este important să reținem trei principii:
1. Sesizarea nu trebuie ignorată. O situație de violență trebuie evaluată și gestionată potrivit procedurilor aplicabile.
2. Siguranța copilului este prioritară. Măsurile trebuie adaptate riscului, nevoilor victimei și circumstanțelor concrete.
3. Colaborarea instituțională este esențială. Școala, familia, poliția, serviciile de protecție a copilului și specialiștii trebuie să coopereze în limitele atribuțiilor legale.
Legea 272/2004 prevede, de asemenea, obligații de sesizare pentru profesioniștii care, prin natura activității lor, intră în contact cu copiii și au suspiciuni privind abuzul, neglijarea sau relele tratamente. Pentru situațiile de violență asupra copilului, Legea 198/2003 prevede sesizarea la numărul unic, național, 119, iar în cazul suspiciunii de infracțiune, sesizarea poliției.
În consecință, mesajul preventiv trebuie să fie ferm, dar echilibrat: orice copil are dreptul la protecție, iar orice comportament violent trebuie tratat cu seriozitate; intervenția trebuie să fie legală, proporțională și orientată spre siguranță și prevenirea repetării faptelor.

CAPITOLUL AL III-LEA. CONSUMUL DE DROGURI ȘI ALTE FORME DE DEPENDENȚĂ - ÎNTRE CURIOZITATE, PRESIUNEA GRUPULUI ȘI VULNERABILITATE
Dacă bullyingul afectează relațiile dintre copii, consumul de substanțe psihoactive poate afecta simultan sănătatea, dezvoltarea psihologică, relațiile familiale, parcursul școlar și integrarea socială. 
Din perspectiva poliției de siguranță școlară, prevenirea consumului de droguri trebuie să fie una din preocupările constante ale colaborării dintre școală, familie și instituțiile cu atribuții în domeniu.
Este important, însă, să discutăm despre această temă fără a transforma într-o succesiune de mesaje alarmiste. Frica poate atrag atenția pe moment, dar educația preventivă trebuie să ofere informații corecte, să dezvolte capacitatea de decizie și să îi ajute pe tineri să solicite sprijin înainte ca o situație să se agraveze.
1. De ce poate începe un adolescent să consume?
Nu există o singură explicație.
Pentru unii tineri, începutul poate fi asociat cu dorința de a experimenta. Pentru alții, cu presiunea grupului, cu accesibilitatea substanțelor, cu nevoia de apartenență sau cu dorința de a părea maturi. În alte situații, consumul poate fi legat de încercarea de a gestiona anxietatea, tristețea, stresul, dificultățile familiale sau alte suferințe emoționale. Acest lucru nu înseamnă că orice adolescent aflat în dificultate va consuma droguri și nici că orice consum are la bază o problemă psihologică preexistentă.
Trebiuie să evităm explicațiile simpliste, precum ”a consumat pentru că are anturaj rău” sau ” a consumat pentru că părinții nu l-au educat”.
Comportamentul se formează prin interacțiunea mai multor factori: caracteristicile individuale, mediul familial, grupul de prieteni, disponibilitatea substanțelor, normele sociale și experiențele de viață. Din punct de vedere preventiv, acest lucru are o consecință importantă: nu putem interveni doar asupra elevului, trebuie să intervenim și asupra mediului în care acesta ia decizii.

2. Presiunea grupului și iluzia controlului
Imaginați-vă un elev care participă la o întâlnire/petrecere cu colegii/prietenii. Cineva îi propune să consume o substanță. El ezită, dar ceilalți râd și îi adresează tot felul de apelative ironice, că este fricos, că toată lumea a încercat sau că nu are curaj să facă parte din grup. În acel moment, adolescentul nu mai analizează doar riscul pentru sănătate. El se gândește și la statutul său social. Crede că refuzul îl va face să pară slab, se teme că a fi exclus sau consideră că dacă ceilalți au încercat și par să nu fi pățit nimic, pericolul nu este real. 
Un adolescen trebuie să înțeleagă că a refuza o propunere periculoasă nu este un semn de slăbiciune, ci o dovadă de autonomie și capacitate de decizie.
Putem exersa cu elevii răspunsuri simple și naturale:
· Nu, nu mă interesează;
· Nu am nevoie să încerc ca să demonstrez ceva;
· Eu plec. Nu vreau să-mi asum riscul ăsta;
· Dacă suntem prieteni, nu trebuie să mă convingi să fac ceva ce nu vreau.
Aceste răspunsuri pot părea elementare pentru un adult, dar pentru un adolescent aflat într-o situație de presiune pot reprezenta instrumente concreete de protecție.

3. Riscurile consumului în adolescență
Creierul și organismul se află în dezvoltare în perioada adolescenței. Substanțele psihoactive afectează atenția, memoria, judecata, coordonarea și capacitatea de a evalua riscurile. Efectele diferă în funcție de substanță, cantitate, modul de administrare, starea de ănătate și asocierea cu alte substanțe.
În anumite situații, consumul poate provoca intoxicații acute, accidente, reacții psihice severe sau alte urgențe medicale, până la deces. În cazul unor substanțe și al unor tipare de consum, există și riscul dezvoltării dependenței. Consecințele nu sunt doar medicale. Un elev poate începe să lipsească de la școală, să își piardă interesul pentru activitățile preferate, să intre în conflicte cu familia, să își deterioreze relațiile cu prietenii sau să se expună unor situații de exploatare și victimizare. Consumul poate fi asociat și cu alte comportamente riscante, fără ca această asociere să fie inevitabilă: conducerea autovehiculelor sub influența substanțelor, conflicte violente, decizii sexuale nesigure, implicare în fapte ilegale sau expunerea la persoane care profită de vulnerabilitatea consumatorului. 
Mesajul este că orice consum poate implica riscuri, unele situații pot deveni rapid grave, iar intervenția și accesul la servicii specializate sunt greu accesibile sau foarte limitate.

4. Alte fome de dependență și comportamente compulsive
Atunci când discutăm despre dependențe, trebuie să privim și dincolo de drogurile ilegale. Consumul de alcool, nicotină și energizante, utilizarea problematică a jocurilor de noroc și anumite comportamente digitale pot deveni probleme serioase pentru sănătate și funcționare. Diferența de normalitate o dă pierderea controlului, persistența comportamentului în ciuda consecințelor negative și afectarea semnificativă a vieții cotidiene. Prevenția presupune dezvoltarea echilibrului prin mișcare, odihnă, relații directe, activități culturale, responsabilități și utilizarea conștientă a tehnologiei.

5. Semne timpurii: ce ar trebui să observe adulții
Uneori, primele semnale nu sunt spectaculoase. Pot apărea schimbări treptate în comportamentul copilului. Printre acestea se pot număra:
· Absențe sau întârzieri repetate și inexplicabile;
· Scăderea bruscă a rezultatelor școlare;
· Retragerea din activitățile preferate;
· Schimbări importante în grupul de prieteni
· Modificări persistente ale somnului, dispoziției sau comportamentului;
· Conflicte familiale tot mai frecvente;
· Solicitări neobișnuite de bani ori dificultăți financiare fără explicații clare;
· Episoade de dezorientare, somnolență neobișnuită sau agitație;
· Obiecte ori împrejurări care ridică suspiciuni rezonabile privind consumul.
Niciunul dintre aceste semne, luat separat, nu dovedește consumul de substanțe, unele pot avea cauze medicale, emoționale, familiale sau școlare. Un semnal dse alarmă justifică o evaluare atentă, nu o acuzație automată. Dacă un profesor observă o schimbare îngrijorătoare, este indicat să discute discret cu persoanele responsabile din școală și să urmeze procedura aplicabilă. În situațiișle de suspiciune de consum, intervenția trebuie realizată cu respectarea procedurilor instituționale, a drepturilor copilului și a competențelor fiecărei instituții. Școala nu trebuie să tansforme suspiciunea într-o etichetă publică și nici să încerce să înlocuiască evaluarea medicală sau intervenția specializată.

6. Ce spune legea?
În România, Legea 143/2000 reglementează prevenirea și combaterea traficului și consumului ilicit de droguri. Încadrarea juridică depinde de substanță, de conduita concretă și de celelalte împrejurări prevăzute de lege. 
În cazul minorilor, trebuie să distingem între răspunderea penală și măsurile de protecție ori sprijin. Scopul educației juridice este să îi ajute să înțeleagă că deciziile au consecințe, că anumite conduite pot atrage răspunderea legală și că solicitarea ajutorului la timp poate preveni agravarea unei situații. În același timp, consumul problematic trebuie abordat și ca o problemă de sănătate și protecție. Un copil care are nevoie de sprijin nu trebuie redus la eticheta de ”consumator” și nu trebuie îndepărtat de la ajutorul de care are nevoie.

7. Rolul polițistului de siguranță școlară
Intervenția poliției în prevenirea consumului de substanțe nu trebuie sp se limiteze la prezentarea sancțiunilor. El poate contribui la:
· Dezvoltarea educației juridice și a responsabilității personale;
· Informarea elevilor despre riscurile și consecințele unor conduite;
· Recunoașterea situațiilor care necesită sesizare și intervenție;
· Cooperarea cu unitățile de învățământ și celelalte instituții competente;
· Transmiterea unor mesaje preventive adaptate vârstei și nivelului de înțelegere al copiilor;
· Combaterea miturilor potrivit cărora anumite substanțe ar fi lipsite de riscuri;
· Orientarea către sprijin specializat, potrivit atribuțiilor legale și procedurilor aplicabile.
În această activitate, credibilitatea este esențială. Tinerii trebuie să primească informații corecte, să poate pune întrebări fără a fi ridiculizați și să înțeleagă diferența dintre o situație care necesită spriin medical, una care reclamă intervenție sociala și una în care există indicii privind săvârșirea unei infracțuni. Adresați-le un mesaj concret – nu aștepta să pierzi controlul asupra unei situații pentru a cere ajutor. A cere ajutor nu însemnă că ai eșuat, ci că ai ales să nu lași problema să deidă în locul tău.

CAPITOLUL AL IV-LEA. IDENTIFICAREA TIMPURIE A COMPORTAMENTELOR DE RISC - OBSERVĂM, ASCULTĂM, INTERVENIM
În prevenție, timpul contează. Cu cât o problemă este observată și abordată mai devreme, cu atât cresc șansele de a limita consecințele și de a oferi sprijinul potrivit. Totuși, identificarea timpurie nu înseamnă supravegherea intruzivă a fiecăru copil și nici interpretarea oricărei schimbări de dispoziție ca semn de pericol. Înseană să cunoaștem elevii, să observăm schimbările semnificative și să avem proceduri clare pentru situațiile în care apar motive reale de îngrijorare.

1. Schimbările care merită atenție
Să ne imaginăm un elev care, până de curând, participa activ la ore, avea câțiva prieteni apropiați și se implica în activități extrașcolare. Într-o perioadă relativ scurtă, începe să lipsească, evită pauzele, devine iritabil și își pierde interesul pentru activitățile preferate. Ce concluzie trebuie să tragă adultul? Nu că elevul consumă droguri. Nu că a devenit delincvent. Nu că familia sa este neapărat responsabilă.
Concluzia corectă este că s-a produs o schimbare care merită înțeleasă. Poate fi vorba despre bullying, anxietate, probleme de sănătate, dificultăți familiale, presiunea grupului, o experineță traumatică sau alte situații. Rolul adultului este să deschidă o cale către sprijin, nu să stabilească un diagnostic fără sufieciente informații.

2. Cum purtăm o conversație preventivă?
O discuție utilă începe printr-o observație concretă și o invitație la dialog, printr-o formulare care transmite trei lucruri: am observat, îmi pasă și sunt dispus să ascult. Este important să evităm interogatoriile în fața colegilor, ironia, amenințările nejustificate și promisiunile de confidențialitate absolută pe care nu le putem asigura mereu, întrucât dacă elevul dezvăluie o situație de abuz, un pericol iminent sau o amenințare gravă, trebuie să explicăm cu tact că este necesară implicarea persoanelor care îl pot proteja.

3. Când trebuie să intervenim urgent?
Unele situații nu permit amânare: agresiuni în desfășurare, amenințări credibile cu violența, suspiciuni de exploatare, intoxicații severe, pericol de autoagresiune sau alte împrejurări în care viața și integritatea unei persoane sunt amenințate. În asemenea cazuri, prioritatea este siguranța imediată și contactarea serviciilor competente. În celelalte situații, intervenția trebuie să fie promptă, dar adaptată. Nu orice dificultate școlară necesită intervenția poliției și nu orice conflict trebuie tratat ca o infracțiune. În același timp, niciun incident nu trebuie ignorat doar pentru că s-a produs între minori.

4. O metodă simplă: observare, dialog, sesizare, sprijin
· Observare - identificăm schimbările și faptele concrete, fără să aplicăm etichete;
· Dialog - ascultăm copilul într-un cadru adecvat și încercăm să înțelegem situația;
· Sesizare - infomăm persoanele și instituțiile competente, conform procedurilor și obligațiilor legale;
· Sprijin - urmărim ca elevul să beneficieze de măsurile de protecție, educaționale, psihologice sau medicale de care are nevoie.
Acești pași nu înlocuiesc procedurile legale și nici nu se aplică rigid în orice împrejurare. Într-o urgență, siguranța și solicitarea ajutorului au prioritate. Prevenția eficientă nu se măsoară doar prin numărul de activități organizate, ci și prin capacitatea comunității de a observa problemele, de a răspunde la timp și de a preveni repetarea lor.
CAPITOLUL AL V-LEA. CULTURA ȘI EDUCAȚIA - FACTORI DE PROTECȚIE SOCIALĂ
Ajungem la întrebarea centrală a întâlnirii de astăzi: cum poate cultura să devină alternativă reală la comportamentele de risc?
Pentru a răspunde trebuie să privim culura nu doar ca pe un ansamblu de manifestări artistice, ci și ca pe un proces prin care oamnii învață să convețuiască, să gândească critic, să-și gestioneze emoțiile și să respecte demnitatea celorlalți. Un concert de muzică clasică, o piesă de teatru, un atelier de ăpictură, un club de lectură sau o activitate de voluntariat nu rezolvă automat probleme precum bulyyingul ori consumul de droguri. Dar asemenea activități pot contribui la dezvoltarea unor resurse personale și sociale care reduc vulnerabilitatea și oferă alternative constructive.

1. Cultura oferă sentimentul apartenenței
Una dintre nevoile fundamentale ale adolescenților este aceea de a aparține unui grup. Dacă un elev nu își găsește locul în colectiv, poate deveni vulnerabil la influența grupurilor care îi oferă acceptare în schimbul unor comportamente riscante. În schimb participarea la un cor, la un ansamblu instrumental, la un clu de teatru, la o echipă sportivă sau la un proiect comunitar îi poate oferi un grup în care este apreciat pentru contribuția sa. Aici se află una dintre valorile preventive ale culturii: tânărul descoperă că poate fi acceptat fără să agreseze, fără să se umilească pe sine sau să își asume riscuri pentru a impresiona. Atunci când școala și comunitatea creează oportunități pentru copii, ele nu organizează doar activități creative, ele contribuie la construirea identității și a stimei de sine.

2. Cultura dezvoltă empatia
Arta ne permite să explorăm experiențe diferite de ale noastre. O carte ne poate ajuta să înțelegem suferința unui personaj. O piesă de teatru oiate ilustra consecințele umilirii repetate. Un film educativ poate deschide o discuție despre presiunea grupului și despre curajul de a refuza o propunere periculoasă. Muzica poate crea un spațiu de emoție comună, iar activitățile artistice de grup pot încuraja cooperarea și respectarea contribuției fiecărui participant.
Desigur, emapatia nu se formează automat prin simpla participare la un eveniment cultural. Contează modul în care activitatea este organizată, reflecția care o însoțește și relațiile dintre participanți, toate pot deveni prilej de a vorbi despre disciplină, colaborare, ascultare și respect.

3. Cultura dezvoltă gândirea critică
În mediul digital, tinerii sunt expuși permanent la informații, imagini, provocări, modele de succes și mesaje publicitare. Unele promovează comportamente constructive. Altel normalizează violența, consumul de substanțe sau ideea că valoarea personală depinde de ppularitate și de validare online. Educația culturală, alături de educația media și cea juridică, poate contribui la dezvoltarea capacității de a analiza mesajele și de a pune întrebări:
· Cine transmite acest mesaj și cu ce scop?
· Ce consecințe sunt ascunse în spatele unei imagini atractive?
· Este ceea ce văd online o reprezentare realistă a vieții?
· De ce simt nevoia să imit un comportament?
· Ce pierd dacă accept o provocare doar pentru a primi aprecieri?
Un tânăr care învață să anlizeze critic mesajele din jur are șanse mai bune să ia decizii informate și să reziste presiunii sociale.

4. Cultura transformă timpul liber în oportunitate
Timpul liber nu reprezintă, în sine, un factor de risc. Problema apare atunci când lipsa oportunităților, izolarea, influența unui grup cu norme periculoase și absența sprijinului se combină într-un mod care favorizează comportamente nocive.
Muzica presupune ascultare, atenție, exercițiu, disciplină și colaborare. Într-o orchestră, fiecare instrument are propria voce, însă armonia apare atunci când vocile se completează și respectă un ritm comun. Putem folosi această imagine ca metaforă pentru comunitatea școlară.
Într-o clasă, elevii au personalități, preocupări și capacități diferite. Nu trebuie să gândească identic și nici să aibă aceleași pasiuni pentru a convețui în siguranță. Diferența nu trebuie să devină motiv de excludere. Dezacordul nu trebuie să se transforme în agresiune. Iar dorința de a fi remarcat nu trebuie să implice umilirea altuia. 
Așa cum muzia nu presupune ca toate instrumentele să producă același sunet, o comunitate sănătoasă nu presupune ca toți oamenii să fie la fel. Armonia socială nu înseamnă absența diferențelor, ci capacitatea de a le respecta.

CAPITOLUL AL VI-LEA. ROLUL ȘCOLII, AL FAMILIEI ȘI AL COMUNITĂȚII ÎN PREVENȚIE
Preveniea comportamentelor de risc nu poate fi responsabilitatea unei singure instituții. Poliția nu poate înlocui familia. Familia nu poate îndeplini singură toate funcțiile școlii. Profesorul nu poate asigura servici medicale sau psihologice specializate. Psihologul nu poate substitui răspunderea juridică atunci când există indicii privind o infracțiune.
Prevenția eficientă presupune cooperare, delimitarea responsabilităților și un obiectiv comun: siguranța și dezvoltarea copilului.
1. Familia – primul spațiu al siguranței, are un rol fundamental în formarea valorilor, a limitelor și a modului în care copilul înțeleg relațiile. Nu există părinți perfecți, există însă diferențe importante între un mediu în care copilul poate vorbi despre dificultăți și unul în care fiecare problemă este întâmpinată prin umilire, amenințare sau respingere.
Un părinte poate contribui la prevenție prin:
· Menținerea unui dialog constant cu copilul;
· Interesul real pentru prietenii, activitățile și experinețele sale;
· Stabilirea unor limite clare și consecvente;
· Explicarea consecințelor;
· Observarea schimbărilor importante de comportament;
· Utilizarea echilibrată a tehnologiei și discutarea siguranței online;
· Solicitarea sprijinului specializat atunci când problemele depășesc resursele familiei.
Este important să nu reducem comunicarea la întrebarea ”ți-ai făcut temele?” sau la verificarea notelor. Copilul trebuie să simtă că poate spune și ”Mi-e frică”, ”Am greșit”, ”Am nevoie de ajutor” fără să fie automat certat, umilit, respins.
2. Școala - spațiu al învățării și al protecției
Școala nu este doar locul în care se transmit cunoștințe. Este și un spațiu în care copiii învață să gestioneze diferențele, să respecte reguli și să construiască relații. Un climat școlar sănătos presupune reguli clare, aplicate consecvent, disponibilitatea dulților de a asculta și intervenția promptă în situațiile de violență. Cadrele didactice pot contribui la prevenție prin:
· Observarea schimbărilor în relațiile dintre elevi;
· Evitarea umilirii publice și a etichetării;
· Promovarea unui limbaj respectuos;
· Încurajarea cooperării și a rezolvării constructive a conflictelor;
· Aplicarea procedurilor de gestionare a violenței;
· Colaborarea cu părinții, consilierii școlari și intituțiile competente;
· Crearea unor contexte în care elevii pot semnala problemele fără teama de a fi ridiculizați.
Siguranța școlară este o responsabilitate comună, nu o sarcină care trebuie transferată exclusiv dirigintelui, consilierului sau polițistului.

3. Poliția de siguranță școlară - prevenție, educație juridică și intervenție
Polițistul de siguranță școlară are un rol important în construirea unei culturi a legalității și a responsabilității. Prezența polițistului în școală trebuie să contribuie la înțelegerea drepturilor și oblgațiilor, a consecințelor unor conduite și a modului în care elevii pot solicita sprijin. Activitățile preventive sunt mai eficiente atunci când sunt adaptate vârstei țși realității elevilor. De asemenea, intervenția preventivă trebuie să fie credibilă. Nu este suficient să enumerăm infracțiunmi și sancțiuni. Trebuie să explicăm situațiile concrete în care o conduită poate produce vătămare, cum se poate opri escaladarea unui conflict și ce alternative există. În cooperarea cu școala și celelalte instituții competente, poliția poate participa la campanii de informare, activități de educație juridică, identificarea situațiilor care necesită intervenție și dezvoltarea unor măsuri preventive adaptate comunității.

4. Psihologii și consilierii școlari - sprijin pentru înțelegerea și schimbarea comportamentului
Psihologii și consilierii școlari pot contribui la identificarea nevilor personale, dezvoltarea abilităților sociale și orientarea elevilor. În cazurile de bullying pot sprijini elevul afectat, pot contribui la înțelegerea comportamentului agresiv și pot participa la intervenții adaptate situației. În cazul suspiciunilor de consum de substanțe, este importantă colaborarea cu serviciile specalizate, astfel încât copilul să primească evaluarea și sprijinul de care are nevoie. Nu trebuie să cerem psihologului să ezolve singur probleme generate de relațiile familiale, de mediul social, de lipsa resurselor sau de deficiențele organizaționale ale unei instituții.

5. Comunitatea - oprtunități și responsabilitate comună
Bibliotecile, muzeele, instituțiile de cultură, cluburile sportive, organizațiile neguvernamentale, serviciile sociale și autoritățile locale pot contribui la construirea unor alternative reale la comportamentele de risc. Un copil care are acces la activități educative, la adulți de încredere și la un mediu în care contribuția sa este apreciată beneficiază de resurse suplimentare pentru dezoltare personală. În schimb, dacă vorbim despre cultură doar la nivel declarativ, fără oportunități accesibile, mesajul nostru rămâne incomplet.

CAPITOLUL AL VII-LEA. DIMENSIUNEA JURIDICĂ - RESPONSABILITATE, PROTECȚIE ȘI CONSECINȚE
Educația juridică are un loc esențial în prevenirea comportamentelor de risc, dar trebuie realizată într-un mod care să dezvolte responsabilitatea, nu doar teama de sancțiune. În fața tinerilor, este important să clarificăm câteva principii.
1. Drepturile implică și responsabilități
Fiecare copil are dreptul la demnitate, siguranță, educație și protecție împotriva violenței. În același timp, dreptul de exprimare nu justifică amenințările sau umilirea altuia. Libertatea de utiliza tehnologia nu însemnă libertatea de a distribui orice conținut despre o altă persoană. Iar dorința de a fi acceptat de grup nu justifică participarea la acte de violență. Educația juridică trebuie să-i ajue pe elevi să înțeleagă limitele dintre libertatea personală și drepturile celorlalți.

2. Bullyingul nu este o etichetă juridică universală
Este importanmt să facem distincție între noțiunea educațională de bullying și încadrarea juridică a faptelor concrete. În funcție de conduita efectivă, de gravitate și de împrejurări, anumite fapte pot atrage măsuri educaționale și disciplinare în școală, iar unele pot întruni elementele unor contravenții sau infracțiuni. Insulta repetată, amenințarea, lovirea sau șantajul, furtul ori distribuirea fără drept a unor imagini pot ridica probleme juridice diferite. Astfel elevii trebuie să știe că o faptă trebuie analizată concret, în raport cu egislația aplicabilă, fără a formul verdicte juridice înainte de evaluarea împrejurărilor.

3. Răspunderea minorilor trebuie explicată corect
Răspunderea penală a minorilor este reglementată distinct prin Codul penal. Vârsta, existența discernământului în situațiile prevăzute de lege, natura faptei și celelalte condiții legale sunt relevante pentru stabilirea răspunderii. Pe lângă răspunderea penală, există consecințe educaționale, disciplinare, civile sau de altă natură. Scopul este ca tânărul să înțeleagă că vârsta nu transformă orice comportament într-unul lipsit de consecințe.

4. Protecția copilului rămâne prioritară
Legea 272/2004 stabilește principiile protecției copilului, inclusiv protejarea împotriva violenței și liarea în considerare a interesului  superior al copilului. Legea 198/2023 și procedura aprobată prin Ordinul nr. 8235/2023 prevăd responsabilități privind gestionarea cazurilor de violență în mediul școlar. Prin urmare, în intervenția preventivă trebuie să păstrăm echilibrul în trei obiective:
· Protejarea victimei și prevenirea repetării faptelor;
· Responsabilizarea autorului, prin măsuri adecvate situației;
· Oferirea sprijinului necesar tuturor copiilor implicați, fără a pierde din vedere siguranța și drepturile fiecăruia. 
Fermitatea și empatia nu se exclud. Putem condamna un comportament fără să condamnăm persoana care l-a manifestat. Această distincție este deosebit de importantă în lucrul cu minorii, deoarece prevenția urmărește nu numai oprirea unei conduite, ci și reducerea riscului ca ea să se repete.

CAPITOLUL AL VIII-LEA. PANELUL ”VOCEA ELEVILOR - PROVOCĂRI ȘI SOLUȚII DIN PERSPECTIVA GENERAȚIEI TINERE
Condiționat de participarea unui reprezentant al elevilor la panel. Consider că acest moment nu trebuie privit ca o simplă completare a programului, ci ca o oportunitate reală de a asculta perspectiva celor pentru care construim politicile și activitățile de prevenire.
Noi, adulții, avem experiență profesională, atribuții legale și responsabilități instituționale. Dar nu trăim în fiecare zi experiențele elevilor, nu suntem permanent în grupurile lor de comunicare și nu putem cunoaște din exterior toate presiunile pe care le resimt. Astfel, un elev ne poate vorbi despre teama de a deveni ținta glumelor, despre presiunea de a se conforma grupului, despre dificultatea de a cere ajutor și despre motivele pentru care unii tineri nu au încredere că sesizarea unei probleme va produce o schimbare. În loc să răspundem imediat prin explicații sau justificări, este important să acultăm și să întrebăm: Ce putem schimba concret?
Întrebări propuse pentru panel:
1. Ce îi face pe unii elevi să ezite atunci când sunt martori ai bullyingului?
2. Ce îi împiedică pe tineri să solicite ajutorul unui profesor, al părintelui sau al polițistului?
3. Cum poate un elev să refuze presiunea grupului fără să se simtă exclus?
4. Ce tipuri de activități culturale, sportive sau de voluntariat ar atrage cu adevărat tinerii?
5. Cum poate școala să răspundă mai eficient la incidentele din mediul online?
6. Ce ar trebui să facă adulții diferit pentru ca elevii să se simtă ascultați și protejați?
Din perspectiva mea, elevii trebuie implicați nu doar în identificarea problemelor, ci și în proiectarea soluțiilor. Atunci când tinerii participă la construirea regulilor, a campaniilor și a activităților de prevenire, ei pot deveni parteneri activi ai schimbării.

CAPITOLUL AL IX-LEA. MESAJE PREVENTIVE PE CARE LE PUTEM TRANSMITE FIECĂRUI TÂNĂR
Aș dori ca dincolo de explicațiile psihologice și juridice, să rămână câteva mesaje simple, care pot fi folosite și în activitățile viitoare de prevenire.
1. NU TREBUIE SĂ DEMONSTREZI NIMIC PRIN VIOLENȚĂ - forța nu se măsoară prin capacitatea de a provoca teamă. Un om puternic poate să își controleze reacțiile, să își susțină punctul de vedere și să refuze să participe la umilirea acestuia.
2. NU EȘTI OBLIGAT SĂ FACI CEEA CE FACE GRUPUL – prietenia autentică nu îți cere să consumi substanțe sau să-ți asumi riscuri pentru a fi acceptat.
3. CEEA CE PUBLICI ONLINE POATE AFECTA O PERSOANĂ DINCOLO DE ECRAN - înainte de a distribui o fotografie, un videoclip sau un comenariu, întreabă-te dacă ai încălca demnitatea sau intimitatea cuiva, popularitatea unei postări nu îi justifică efectele.
4. A CERE AJUTOR ESTE O FORMĂ DE CURAJ – problemele nu se gestionează singur, adulții găsesc mai multe soluții decât copiii.
5. O GREȘEALĂ NU TREBUIE SĂ DEVINĂ IDENTITATEA TA – comportamentele trebuie asumate, consecințele trebuie gestionate, iar persoana trebuie încurajată să învețe să se schimbe. Prevenția nu înseamnă negarea responsabilității, ci crearea condițiilor pentru alegeri mai bune.
6. CULTURA POATE DESCHIDE DRUMURI PE CARE RISCUL LE ÎNCHIDE - muzica, lectura, sportul, arta, voluntariatul și educația pot deveni surse de apartenență, încredere și sens. Acestea nu elimină toate dificultățile vieții, dar îi oferă tânărului mai multe instrumente pentru a le gestiona.
CONCLUZII. PREVENȚIA ÎNCEPE PRIN  FELUL ÎN CARE NE RAPORTĂM UNII LA ALȚII

Dincolo de toate discuțiile, există o ealitate pe care nu trebuie să o pierdem din vedere: în spatele comportamentului unui copil se află o persoană aflată în dezvoltare, cu nevoi, emoții, vulnerabilități și posibilități de schimbare. Copilul are nevoie de limite clare, să fie ascultat, protejat și ajutat să înțeleagă că propriile sale acțiuni îi provoacă suferință.
Prevenția trebuie să înceapă înainte ca o situație să ajungă în atenția organelor de aplicare a legii. Trebuie să înceapă în familie, să continue în clasă, în grupul de prieteni și în felul în care comunitatea răspunde la suferința și nevoile copilului.
Este esențial să existe reguli și consecințe. Dar regulile singure nu sunt suficiente dacă elevii nu înțeleg de ce trebuie respectate. Este necesară intervenția instituțiilor, dar intervenția singură nu poate înlocui relațiile sănătoase și educația. Este necesară identificarea riscurilor, dar identificarea fără sprijin poate lăsa copilul într-o situație de vulnerabilitate. De aceea trebuie să construim o cultură a siguranței în care fiecare copil știe că are dreptul să fie protejat, că poate cere ajutor și că nu trebuie să accepte ceea ce nu vrea doar pentru a aparține unui grup. Iar fiecare adult trebuie să înțeleagă că indiferența poate lăsa o problemă să crească, în timp ce o intervenție responsabilă, realizată la timpm poate schimba evoluția unei situații. Vă propun să ne gândim, fiecare din perspectiva propriei profesii și a propriilor responsabilități, la trei întrebări:
· Ce putem face pentru ca un elev să nu ajungă victima bullyingului sau a violenței?
· Ce alternative îi putem oferi unui adolescent care se simte presat sau tentat să consume droguri sau să adopte comportamente riscante?
· Cum putem transforma școala și comunitatea în spații în care tineii găsesc respect, apartenență și oprtunități reale?
Răspunsurile nu vor veni dintr-o singură instituție. Ele se construiesc prin colaborare, consecvență și implicare. Și fiecare dintre noi poate contribui la începutul aceste schimbări. Să nu așteptăm ca un copil să devină victimă pentru a-l proteja. Să nu așteptăm ca un comportament riscant să devină o dependență pentru a interveni. Să nu așteptăm ca un conflict să devină o tragedie pentru a ne întreba ce am fi putut face diferit.
Să oferim tinerilor nu doar reguli, ci și epere. Nu doar interdicții, ci și alternative. Nu dpoar sancțiuni, ci și oportunități de schimbare. Pentru că adevărata prevenție nu înseamnă numai să îi împiedicăm pe tineri să facă alegeri greșite. Înseamnă să-i ajutăm să descopere că au suficiente motive, resurse și oportunități pentru a face alegeri bune. Iar cultura, educața și solidaritatea pot constitui fundamentul acestei schimbări.

STUDIU DE CAZ - violență extremă între minori, cazul Vinga, județul Arad
Incidentul din 08 mai 2026, de la Liceul Tehnologic (învățământ primar, gimnazial, liceal) din comuna Vinga, județul Arad. Dotată cu camere de supraveghere video, sistem detecție/efracție, pază umană, control acces.
Un elev de 12 ani, de la clasa a V-a, în pauza de la ora 11.00, aflându-se în sala de clasă, și-a înjunghiat cu un cuțit de bucătărie, de mari dimensiuni, un coleg de aceeași vârstă, aplicându-i cinci lovituri în zona spatelui și a mâinii stângi. Victima a fost transportată cu răni grave la Spitalul de Copii din Timișoara unde a fost operată și a primit îngrijiri medicale. 
Elevul victimă a exercitat o perioadă de timp nedeterminată acțiuni de tip bullying asupra autorului, cei doi jucându-se uneori împreună în mediul extrașcolar. Starea conflictuală dintre cei doi nu a fost adusă la cunoștința școlii sau a părinților de către niciunul dintre elevi
Cazul este potrivit pentru abordarea de astăzi întrucât permite discutarea mai multor dimensiuni:
· Escaladarea conflictului
· Prevenirea violenței
· Identificarea semnalelor de alarmă
· Accesul la obiecte periculoase
· Responsabiliatea instituțiilor 
· Particularitățile răspunderii penale a minorilor
Din verificări: 
· Colegii copilului au observat anterior faptul că acesta adusese un cuțit în școală și i-au auzit intenția de ”a-l omorî” pe coleg, fără să informeze cadrele didactice;
· Acesta a fost influențat în acțiunea sa de un personaj de desene animate, ”Dexter”, criminal în serie;
· Niciun cadru didactic nu a fost prezent pe timpul pauzei între elevi, nu l-au observat pe acesta cu cuțitul în mână, după înjunghiere elevul nu s-a îndreptat către un cadru didactic, ci către a părăsi uniatea de învățământ, ulterior către clasa fratelui mai mare;
· Victima are un comportament problematic în spațiul școlar, avea nota scăzută la purtare la 8 pentru acte de violență verbală și un caz de violență fizică, agresându-și verbal și fizic uneori colegii;
· Autorul avea nota scăzută la purtare la nota 9 pentru violență verbală și manifestări necorespunzătoare pe timpul orelor de curs;
Cazul ridică o întrebare esențială pentru profesioniștii implicați în siguranța școlară: cum ajungem de la un conflict între doi copii la o agresiune cu potențial letal și ce măsuri pot reduce riscul ca o asemenea situație să se repete?
Pentru a răspunde, trebuie să analizăm cazul pe cinci planuri: psihologic, social, educațional, juridic și preventiv.
ANALIZA PSIHOLOGICA
Într-un asemenea caz este tentant să căutăm o explicație simplă: un copil violent, un conflict mai vechi, influența unui film sau o problemă familială. Dar o analiză profesională nu poate porni însă de la presupuneri. Avem nevoie de o evaluare a istoricului comportamental, a contextului conflictului, a relațiilor dintre copii, a accesului la obiecte periculoase și a eventualelor semnale de alarmă.
GESTIONAREA CONFLICTULUI ȘI CONTROLUL IMPULSURILOR
La vârsta de 12 ani, copiii se află încă într-un proces important de dezvoltare a capacității de a-și regla emoțiile și de a anticipa consecințele propriilor acțiuni. Un conflict poate declanșa furie, frustrare, sentimentul de umilire sau dorința de a demonstra superioritate. Aceste emoții nu conduc în mod inevitabil la violență extremă. Majoritatea copiilor care se ceartă nu recurg la asemena acte. În acest caz, întrebările de evaluare ar fi:
· Ce a declanșat altercația?
· Cum a evoluat conflictul în minutele premergătoare agresiunii?
· A existat o amenințare verbală sau o intenție exprimată anterior?
· Copilul a reacționat impulsiv sau existau indicii de pregătire prealabilă?
· Cum înțelege copilul gravitatea folosirii unui cuțit, consecințele fapte și manifestă regret?
INFLUENȚA MODELELOR MEDIA
Copiii și adolescenții pot prelua uneori idei, replici sau modele de comportament din mediul monline și din produsele media. Riscul depinde însă de numeroși factori, inclusiv de interpretarea conținutului, vulnerailitățile individuale și mediul social. Un aspect important este felul în care un copil înțelege noțiunea de dreptate. Dacă aunge să creadă că poate pedepsi singur o persoană pe care o consideră vinovată, poate confunda dreptatea cu răzbunarea și autoritatea personală cu aplicarea legii.
Educația trebuie să clarifice că nimeni nu are dreptul să-și facă singur dreptate prin violență. Conflictele trebuie gestionate prin mijloace legale, iar situațiile periculoase trebuie aduse la cunoștința adulților responsabili și a autorităților competente.
ANALIZA SOCIALĂ ȘI A CLIMATULUI ȘCOLAR
Un incident grav produs în școală afectează mai mult decât victima și autorul, influențează întreaga comunitate educațională.
ROLUL MARTORILOR
Elevii au observat și văzut cuțitul, au știut despre intențiile autorului, fără să anunțe cadrele didactice. De ce nu ar spune un copil unui adult că un coleg a adus un obiect periculos? Din teamă de pericol sau răazbunare, convingerea că situația nu este serioasă, doar demonstrativă, lipsa încrederii că adultul va interveni, normalizarea comportamentelor riscante în grup. 
Elevii trebuie să înțeleagă diferența dintre a denunța răuvoitor un cole și a semnala cu bună-credință un pericol. Mesajul nu rebuie să fie ”supravegheați-vă colegii” și dacă observi un pericol concret, nu trebuie să-l gestionezi singur și nici să-l păstrezi secret. Îndepărtează-te dacă este necesar și anunță imediat un adult de încredere.
SIGURANȚA NU SE REZUMĂ LA PREZENȚA ADULȚILOR
Un incident petrecut în timpul pauzei impune evaluarea măsurilor de supaveghere, a accesului la obiecte periculoase și a modului în care sunt comunicate informațiile despre riscuri. Aceasta nu înseamnă că putem atribui automat vina școlii sau unui anumit cadru didactic.
Analiza instituțională a clarificat faptul că existaseră semnalări anterioare dar nu au ajuns la persoanele responsabile, existau proceduri clare pentru anunțarea unor situații riscante dar nu au existat măsuri de supraveghere și de intervenție adecvate.
ANALIZA JURIDICĂ - RĂSPUNDEREA PENALĂ LA 12 ANI
Art. 113 alin. (1) din Codul penal, minorul care nu a împlinit vîrsta de 14 ani nu răspunde penal. Poliția a întocmit un disar de cercetare pentru tentativă de omor, însă clasat întrucât minorul nu răspunde penal din cauza vârstei. Aici au intervenit măsurile de protecție a copilului, intervenția psihologică și socială, măsurile instituționale de siguranță și consecințele civile, în condițiile legii.
PROTECȚIA ȘI INTERVENȚIA DUPĂ INCIDENT
Minorul a fost preluat de DGASPC Arad și plasta într-un centru de criză, unde a benefiaciat de supraveghere și sprijin specializat. Aceasta ilustrează faptul că lipsa răspunderii penale sub vârsta de 14 ani nu exclude intervenția instituțiilor de protecția copilului.
Față de minorii care au săvârșit infracțiuni dar care nu răspund penal, pot fi luate măsuri de protecție specială prin intermediul DGASPC și a instanțelor, conform Legii 272/2004.
Principalele măsuri legale aplicabile:
1. Supravegherea specializată - o măsură pin care copilul este supravegheat îndeaproape în mediul său, cu sprijinul familiei sau a unor servicii specializate. Se poate stabili cu acordul părinților prin Comisia pentru Protecția Copilului sau, în lipsa acordului, de către instanța de judecată.
2. Plasamentul - poate fi dispus în regim de plasament familial (la familia extinsă/rude sau sustitutivă) ori într-un serviciu de tip rezidențial (centru de plasament), dacă mediul familial propriu prezintă riscuri sau nu asigură creșerea și educarea corespunzătoare.
3. Asistența de specialitate (psiholog/asistent social) - copilul va fi însoțit și asistat de un psiholog sau un asistent social desemnat de DGASPC în orice etapă a cercetării sau evaluării.
4. Verificarea și monitorizarea - măsurile dispuse sunt verificate periodic de către DGASPC pentru a urmări evoluția minorului și a adapta sprijinul necesar.
UNDE AR FI PUTUT INTERVENI COMUNITATEA
Nu putem afirma că o anumită intervenție ar fi împiedicat cu certitudine incidentul. Putem identifica puncte de prevenție care merită analizate:
1. Identificarea semnalelor concrete (dacă un elev observă un cuțit sau aude o amenințare credibilă, trebuie să știe cui să o comunice iar personalul școlii trebuie să trateze semnalarea ca pe o problemă de siguranță).
2. Încuajarea comunicării (elevii trebuie să aibă încredere că pot raporta un pericol fără a fi ridiculizați sau expuși inutil).
3. Reacție rapidă și coordonată (anunțarea conducerii și autorităților competente și aplicarea procedurilor de urgență).
4. Cooperarea între familie, școală și specialiști, schimbul legal și responsabil de informații, evaluarea nevoilor copilului și accesul la sprijin psihologic pot contribui la gestionarea riscurilor identificate.
Cazul Vinga ne arată cât de important este să tratăm cu seriozitate semnalele concrete de pericol, să construim mecanisme de comunicare funcționale și să nu considerăm educația preventivă o simplă formalitat. Nu putem presupune că fiecare agresiune gravă poate fi anticipată, nu putem atribui automat responsabilitatea unei singure persoane și nici nu putem explica un asemenea comportamnet printr-o singură cauză. Putem însă crea un mediu în care elvii știu să semnaleze pericolul, adulții știu cum să reacționeze, instituțiile să colaboreze, iar copiii beneficiază de educație, limite și sprijin adecvat.
Iar aceasta este legătura directă cu tema conferinței: cultura, educația juridică, empatia și cooperarea nu pot eleimina toate riscurile, dar pot construi o comunitate mai pregătită să le recunoască și să le gestioneze.

